Ifølge en undersøgelse foretaget af eTilbudsavis er nordjyder dem, der søger mindst efter slankepulver før shoppingturen. Det oplyser DR Nordjylland. Trendforsker, Anne Louise Stargate, har et bud på hvorfor. - Måske er nordjyderne bare større livsnydere. Og mad er som bekendt lige med livskvalitet. Måske gider nordjyder bare ikke undvære det og leve af pulver. eTilbudsavis giver folk mulighed for at finde det bedste tilbud på en vare enten online eller over app til smartphone og tablet. Og her søgte nordjyder altså mindre på slankepulveret Nupo, end alle andre regioner. Når indkøbskurven skal fyldes med tilbud, så går nordjyderne især efter øl, sodavand og kylling. Varerne indtager i hvert fald de øverste pladser over de varer, som nordjyderne søger efter, før de skal ud og handle. - Det er jo varer, som folk ofte køber store mængder af. Og så er det også oplagt at forsøge at finde et godt tilbud på det, siger Christian Birch, der er medstifter af eTilbudsavis til DR Nordjylland.

Referat:
Nordjyderne gider ikke slankepulver. I hvert fald ikke, hvis man kigger på, hvilke tilbud de søger efter.